Lavtrykket, der mandag eftermiddag har givet byger mange steder, befinder sig mandag aften sydøst for Danmark. Opklaringen, der har bredt sig til det meste af Jylland, vil fortsætte mod øst og efterhånden give klart vejr til hele landet. Kun Bornholm vil fortsat have enkelte regn- og sludbyger i de mørke timer. Nordjylland er vågnet op til frost - flere steder ned til 3,6 grader. Årsagen er en kombination af det klare vejr og ret svage vindforhold. Det giver gunstige betingelser for, at vi igen vil opleve udbredt nattefrost og rimtåge.Skal man ud at køre tirsdag nat eller tirsdag morgen, så er der således risiko for pletvis glatte veje. Mange vil dog samtidig stå op til en solrig tirsdag  med kun svage vindforhold fra skiftende retninger. Da solen på denne årstid efterhånden har fået mere magt, så vil termometrene omkring middag kunne nå otte graders varme. Ved kysterne og på de små øer vil det forsat være køligere på grund af det kolde havvand. Her vil maksimum-temperaturen nå op mellem fire til seks graders varme. I takt med at solen får varmet landjorden op, så vil der op ad dagen dannes skyer på himlen i form af cumulus-skyer - eller smuktvejrsskyer som de også kaldes. Dette er et tegn på, at vi nærmer os sommerhalvåret, hvor solen nu har så meget magt, at den kan få varmet jorden tilstrækkeligt op. Et højtryk vest for De Britiske Øer, vil resten af ugen sørge for stabilt vejr over Danmark med kun få byger og udbredt nattefrost.

Referat:
De kolde nattetemperaturer er på vej tilbage - men det bliver tørt og solrigt om dagen.